Dortmund.gr Preview: Atletico Madrid – Borussia Dortmund - Dortmund.gr
Preview: Atletico Madrid – Borussia Dortmund
Τρία παιχνίδια στο Champions League, τρεις νίκες και τέρματα 8-0. Μαζί με τη Juventus η Borussia είναι η μοναδική ομάδα που δεν έχει δεχθεί γκολ ακόμα στη διοργάνωση. Όλοι, όμως, γνωρίζουν ότι μετά το θρίαμβο με 4-0 επί της Atletico στο Dortmund αυτό το παιχνίδι στη Μαδρίτη θα είναι το πιο δύσκολο (μέχρι το επόμενο). «Περιμένω να είναι πιο επιθετικοί σε σχέση με πριν δύο εβδομάδες», ξεκαθάρισε ο Bürki.
Ο Lucien Favre εμφανίστηκε στη συνέντευξη τύπου μετά τη δύσκολη νίκη επί της Wolfsburg το περασμένο Σάββατο και το χαμόγελό του κράτησε μόλις για 2 δευτερόλεπτα. Δεν υπήρχε καν η πολυτέλεια του χρόνου, ώστε ο Ελβετός τεχνικός και οι παίκτες του να χαρούν το γεγονός ότι βρίσκονται, πλέον, στο +4 στην κορυφή της Bundesliga.
Η αήττητη σεζόν συνεχίζεται και το σερί σε όλες τις διοργανώσεις έχει φτάσει στα 15 παιχνίδια. Το να συνεχιστεί δεν είναι αυτοσκοπός, όμως αν η Borussia αποφύγει την ήττα στην Ισπανία, θα έχει κάνει άλμα για την κατάκτηση της πρώτης θέσης, που στη θεωρία θα φέρει πιο «υποφερτή» κλήρωση στη φάση των «16». Διότι ακόμη και η Borussia να χάσει, αν Brugge και Monaco φέρουν ισοπαλία, η πρόκριση θα εξασφαλιστεί από τώρα, ενώ υπάρχει και η «προίκα» του 4-0 του πρώτου αγώνα, που οι παίκτες του Favre θα επιχειρήσουν (ως δεύτερο στόχο) να προστατεύσουν.
«Αυτή η εβδομάδα θα μπορούσε να είναι πολύ καλή», τόνισε ο Delaney. «Αν τα πράγματα πάνε καλά στη Μαδρίτη, τότε θα είναι πιο εύκολα και με τη Bayern». Βέβαια, η σκέψη του επόμενου αγώνα θα πρέπει να περιμένει. «Η Atletico είναι ακόμα μεγάλη ομάδα και ο Simeone ένας από τους καλύτερους προπονητές στον κόσμο», ξεκαθάρισε ο Favre, που είναι πολύ έμπειρος για να ξέρει ότι οι παίκτες του δεν θα πρέπει ούτε για λεπτό να έχουν αλλού το μυαλό τους. «Θα πρέπει να είμαστε πολύ καλά προετοιμασμένοι».
Η Borussia θα επιχειρήσει στη Μαδρίτη να ισοφαρίσει τα ρεκόρ της εκπληκτικής ομάδας του Klopp από το 2014. Τότε, η BVB είχε κερδίσει για τελευταία φορά τέσσερα συνεχόμενα παιχνίδια στο Champions League, όταν επίσης για τελευταία φορά καταγράφηκε σερί τεσσάρων αγώνων χωρίς να δεχθεί τέρμα. Τα ρεκόρ και οι επιδόσεις δεν λένε τίποτα πριν από αυτό το παιχνίδι, όπως είπε και ο Bürki. «Δεν χρειάζομαι τέτοια στατιστικά για να βρω κίνητρο», ξεκαθάρισε ο Ελβετός, που κάνει την καλύτερή του σεζόν στο Dortmund. Επιβεβαίωσε, βέβαια, ότι η άμυνα λειτουργεί πολύ καλά και θα ήθελε αυτό να συνεχιστεί.
Άλλωστε, αν θέλεις να αποφύγεις την ήττα στην έδρα της Atletico, θα πρέπει να έχεις καλή αμυντική συμπεριφορά. Σε αυτό θα βοηθήσει τόσο η ανέλπιστα γρήγορη επιστροφή του Akanji, που ήταν βασικός στο ματς με τη Wolfsburg, όσο και η πιθανή του Piszczek, ο οποίος ταξίδεψε με την αποστολή στην Ισπανία. «Έχουμε ακόμα 1-2 ερωτηματικά», αποκάλυψε ο Favre, που καλού κακού πήρε μαζί του 19 παίκτες μήπως και κάποιος δεν είναι απόλυτα έτοιμος. Σε αυτούς χώρεσε ο Götze, που τις τελευταίες ημέρες ταλαιπωρούταν από βρογχίτιδα, αλλά όχι οι τραυματίες Schmelzer και Diallo, όπως και ο Kagawa, που δεν έπεισε τον προπονητή του ότι μπορεί να βοηθήσει.
Η Borussia θα δώσει τον 250ό της αγώνα στην Ευρώπη και θα ποντάρει στο γεγονός ότι δεν έχει χάσει σε καμία από τις επισκέψεις της στην έδρα της Atletico στο παρελθόν. Η τελευταία φορά που αντιμετώπισε τους rojiblancos στην ισπανική πρωτεύουσα είχε κερδίσει με 1-0 τον Οκτώβριο του 1996. Αυτή τη φορά δεν θα έχει παράπονα ούτε με πιθανή ισοπαλία 0-0, κι ας έσπευσε ο Antoine Griezmann να υποκλιθεί στο πόσο επιθετικά παίζουν οι γερμανικές ομάδες με επιτομή τη Borussia… Όπως και να έχει, υπάρχουν όλες οι προϋποθέσεις η πρόκριση να έρθει ακόμη πιο κοντά (αν δεν έχει εξασφαλιστεί ήδη μέχρι το τελευταίο σφύριγμα).
Favre: «Δείξαμε σωστή νοοτροπία»
Πρώτη ήττα, αλλά πλεονέκτημα κορυφής (Photos & Video)